Tatovørformand Lars Pedersen står tilbage med en pæn portion frustration efter mandag aftens stormøde på Odense Rådhus, hvor byens forretningsdrivende var inviteret til debat om, hvordan byen kommer afpresning og trusler fra Black Army til livs.

- Vi har kun prikket til isbjerget, men folk er så bange, at der fandeme er langt til målet, siger han.

Lars Pedersen ejer forretningen Elektrisk Tatovering i Odense, han er ikke selv tatovør, men formand for de danske profesionelle tatovører og talsmand for de fem Odense-butikker, der i februar blev opsøgt og forsøgt pengeafpresset af Black Army.

Episoderne fik borgmester Peter Rahbæk Juel (S) til at blæse til kamp mod banderne og til at indkalde til mødet, som Lars Pedersen deltog i. Og selv om han på forhånd havde regnet med, at problemet ville være stort, så overrasker omfanget ham.

- Jeg er forbløffet over, hvor mange pengekasser i byen Black Army har fingrene nede i. Det havde jeg ikke regnet med. De styrer så meget af, hvad der foregår i byens butikker og natteliv. Det er så gennemsyret, og det er jo i alle brancher.